《和岩起负暄》
宋代·吕陶

凄风苦朝寒，爱日惜影短。翘首望馀照，曝背希一暖。

温如袭裘褐，美若悦刍豢。在阳颇舒畅，适性易饱满。

支颐殆忘形，缩手岂执版。却笑假春衣，无乃求之晚。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。